Mooinooi-vroue: ‘Meesterbrein’ stel sy kantBeskuldigde nommer 2. Weens die aanklag van verkragting wat by die klagstaat gevoeg is, moet die beskuldigdes se identiteite weerhou word tot hulle op die aanklag gepleit het. Foto: Phillip Bruwer, Maroela Media Die 52-jarige beskuldigde wat glo die meesterbrein is agter die verdwyning en vermoedelike moord op die egpaar Anisha (30) en Joey (32) van Niekerk van Mooinooi het Donderdag in die Brits-landdroshof met sy borgtogaansoek begin. Die man, wat onder meer sy eie duikklopperonderneming in Mooinooi in Noordwes bedryf op die eiendom wat aan Anisha behoort, staan tereg op aanklagte van sameswering om ŉ moord te pleeg, moord, ontvoering, verkragting, roof met verswarende omstandighede en inbraak met die doel om te steel. Hy en sewe medebeskuldigdes, vyf mans, ŉ 18-jarige, en ŉ 21-jarige vrou, het voor landdros Semakuleng Thamage verskyn. Een van sy werkers, ŉ 25-jarige man, is die eerste beskuldigde wat vroeër die dag sy borgtogaansoek gesluit het en moontlik verbind word met ŉ plaasmoord in 2014. Weens die aanklag van verkragting wat onlangs by die klagstaat gevoeg is, mag die verdagtes se identiteite nie bekend gemaak word voordat hulle gepleit het nie. Pontsho Raikane, die man se regsverteenwoordiger, het die man deur sy getuienis gelei. Die beskuldigde het aangedui dat hy onderneem om met die aanvangs van sy verhoor skuld te ontken op al die aanklagte teen hom. Sy borgtogaansoek word as ŉ skedule 6-misdryf aangehoor. Hy het aangedui hy is in 1965 in Rustenburg gebore en was ses maande lank getroud met ŉ vrou wat ook een van die beskuldigdes is. Hy besit nie ŉ paspoort nie, was nog nie buite Suid-Afrika gewees nie en het ook nie familie en ander belange in die buiteland nie. Buiten sy duikklopperonderneming verdien hy inkomste deur voertuie aan te koop, op te knap en weer te verkoop en ook om gebottelde water te verkoop. Hy beweer sy ondernemings sorg vir ŉ inkomste van nagenoeg R40 000 ŉ maand waarmee hy onder meer sewe van sy agt kinders moet onderhou. Hy het ŉ driejarige dogtertjie, en sewe seuns, onderskeidelik vyf, ses, nege, 12, 14, 22 en 29 jaar oud. Die man se oudste seun, en dié se meisie, word ook beskuldig in die Van Niekerk-egpaar se verdwyning en moet nog aansoek doen om borgtog. Die man het aangedui hy het vier persele; grond, en drie eiendomme waarop geboue is. Die plaas in die Buffelsfontein-gebied in Mooinooi waar hy voor sy inhegtenisneming in Desember 2017 gewoon het, is nagenoeg R1,5 miljoen werd. Hy het gesê sedert sy inhegtenisneming het die polisie almal wat daar gewoon het van die plaas af verjaag, die hekke oopgelos en dat al diere nou daar rondloop. Hy het gesê hy het vier “duur” perde gehad, skape, eende, ganse en hoenders. Maroela Media het by ŉ bron verneem die DBV het die diere in hul sorg geneem. Buiten sy eiendomme het hy altesaam 18 voertuie wat huurvoertuie insluit. Hy het gesê die totale waarde van die voertuie beloop R150 000. Hy het getuig hy het een vorige veroordeling wat in 2002 opgelê is en waarvoor hy ŉ boete van R1 500 moes betaal het nadat hy tweedehandse goedere verkoop het “wat nie reg geregistreer was nie”. Hy het gesê daar was al talle sake teen hom aanhangig gemaak, maar “dit is uitgegooi”. “Een van die sake behels toe ek verbonde was aan skrootmetaalbedrywighede. Daar is ook ŉ saak van aanranding teen my oopgemaak. Ek en my broer het ŉ baklei, want hy het ŉ verhouding met my vrou gehad. Dis nou agt jaar wat ek ŉ eerlike pad loop,” het die man gesê. “Hoekom gaan jy skuld ontken?” wou Raikane weet. “Ek en daai mense was goeie vriende gewees. Hulle het altyd vir my kom kuier by die shop. En ek het hulle tot gehelp deur my perde vir hulle te leen. En hulle ook gehelp as daar ŉ probleem met hul voertuie was. Anisha het baie keer by my kom sit en as dinge te veel sou raak vir haar, sou sy met my kom praat het.” Meer as ŉ uur van sy aansoek is toegewy aan sy ondervinding dat polisiebeamptes hom op twee geleenthede aangerand het. Hy beweer hy is die dag van sy inhegtenisneming erg aangerand. “Een kolonel het met my rondgery, toe het hy vier ander polisiebeamptes opgelaai, en na die agterkant van ŉ kettingwinkel gery. Een van die beamptes het agter by my in die voertuig geklim. My hande was agter my rug vasgeboei. Die polisieman het my arms agtertoe gebuig en my met sy vuis in my ribbe geslaan. Ek is ook op my neus geslaan en dit het gebreek.” Hy het getuig hy is vir die eerste keer verlede week Saterdag vir mediese behandeling gestuur en moet binnekort vir skanderings gaan. “Ek het vir twee weke lank bloed geürineer en het dit by die polisiebeamptes aangemeld. Ek het daarna pille gekry en het nou herstel.” Die hof het daarna gesluit vir die dag, nog voor die aansoek afgehandel is. Thamage het die hof tot Vrydagoggend verdaag wanneer die borgtogaansoek hervat. Lees alle vorige berigte oor Joey en Anisha van Niekerk op Maroela Media.